b'\n_START_ARTICLE_\nMizil\n_START_SECTION_\nGeografie\n_START_PARAGRAPH_\nOra\xc8\x99ul Mizil este situat \xc3\xaen estul jude\xc8\x9bului Prahova, \xc3\xaen c\xc3\xa2mpia piemontan\xc4\x83 de la baza Dealurilor Istri\xc8\x9bei, \xc3\xaen preajma podgoriilor din regiunea viticol\xc4\x83 Dealul Mare, pe malurile r\xc3\xa2ului Ghighiu (denumit \xc3\xaen trecut I\xc8\x99teu)._NEWLINE_Se \xc3\xaenvecineaz\xc4\x83 la est, cu comuna S\xc4\x83h\xc4\x83teni (jude\xc8\x9bul Buz\xc4\x83u), la sud cu comuna Baba Ana, la vest cu comuna F\xc3\xa2nt\xc3\xa2nele, iar la nord, cu comuna Gura Vadului. Distan\xc8\x9ba fa\xc8\x9b\xc4\x83 de re\xc8\x99edin\xc8\x9ba jude\xc8\x9bului, municipiul Ploie\xc8\x99ti, este de 35\xc2\xa0km. Aceea\xc8\x99i distan\xc8\x9b\xc4\x83 este \xc3\xaentre Mizil \xc8\x99i municipiul Buz\xc4\x83u._NEWLINE_Cea mai important\xc4\x83 arter\xc4\x83 rutier\xc4\x83 care traverseaz\xc4\x83 Mizilul este \xc8\x99oseaua na\xc8\x9bional\xc4\x83 DN1B, care leag\xc4\x83 Ploie\xc8\x99tiul de Buz\xc4\x83u, ora\xc8\x99ul afl\xc3\xa2ndu-se la jum\xc4\x83tatea distan\xc8\x9bei \xc3\xaentre cele dou\xc4\x83 municipii. Din DN1B, la Mizil se ramific\xc4\x83 multiple \xc8\x99osele jude\xc8\x9bene. DJ102H duce c\xc4\x83tre sud-est spre comunele buzoiene Amaru, Glodeanu S\xc4\x83rat (unde se intersecteaz\xc4\x83 cu DN2), Glodeanu-Sili\xc8\x99tea \xc8\x99i mai departe spre comunele din nordul jude\xc8\x9bului Ialomi\xc8\x9ba. DJ100C \xc8\x99i DJ102D duc spre comuna S\xc4\x83lciile, primul termin\xc3\xa2ndu-se acolo \xc3\xaen DN1D \xc8\x99i al doilea trec\xc3\xa2nd prin Baba Ana \xc8\x99i Bolde\xc8\x99ti-Gr\xc4\x83di\xc8\x99tea. DJ102K duce prin F\xc3\xa2nt\xc3\xa2nele \xc8\x99i Ceptura la Urla\xc8\x9bi, iar DJ100H duce spre Gura Vadului, Jugureni \xc8\x99i mai departe spre Tis\xc4\x83u \xc8\x99i Verne\xc8\x99ti (ambele \xc3\xaen jude\xc8\x9bul Buz\xc4\x83u, unde se termin\xc4\x83 \xc3\xaen DN10), urm\xc3\xa2nd cursul r\xc3\xa2ului Ni\xc8\x99cov._NEWLINE_Calea ferat\xc4\x83 Ploie\xc8\x99ti\xe2\x80\x93Buz\xc4\x83u trece prin ora\xc8\x99, acesta fiind deservit de gara Mizil.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia ora\xc8\x99ului Mizil se ridic\xc4\x83 la 14.312 locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 15.760\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (77,93%), cu o minoritate de romi (15,16%). Pentru 6,86% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (87,42%), cu o minoritate de penticostali (5,07%). Pentru 6,86% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83._NEWLINE_Mizil - evolu\xc8\x9bia demografic\xc4\x83_NEWLINE_Date: Recens\xc4\x83minte sau birourile de statistic\xc4\x83 - grafic\xc4\x83 realizat\xc4\x83 de Wikipedia\n_START_SECTION_\nEtimologie\n_START_PARAGRAPH_\nDenumirea localit\xc4\x83\xc8\x9bii provine de la vechiul substantiv turcesc menzil, sau serviciu de po\xc8\x99t\xc4\x83, olac. Cu vremea, numele ol\xc4\x83c\xc4\x83riei a suferit sincopa consoanei mediane \xe2\x80\x9en\xe2\x80\x9d \xc8\x99i transformarea vocalei \xe2\x80\x9ee\xe2\x80\x9d \xc3\xaen \xe2\x80\x9ei\xe2\x80\x9d, iar dup\xc4\x83 un timp denumirea s-a extins la \xc3\xaentreaga localitate, care p\xc3\xa2n\xc4\x83 atunci se numea E\xc8\x99teu, de la numele p\xc3\xa2r\xc3\xa2ului ce o traverseaz\xc4\x83 \xc8\x99i care \xc8\x99i el evoluase \xc3\xaentre timp \xc3\xaen Ia\xc8\x99teu \xc8\x99i, \xc3\xaen cele din urm\xc4\x83, \xc3\xaen I\xc8\x99t\xc4\x83u.\n_START_SECTION_\nMonumente istorice\n_START_PARAGRAPH_\nOpt obiective din ora\xc8\x99ul Mizil sunt incluse \xc3\xaen lista monumentelor istorice din jude\xc8\x9bul Prahova ca monumente de interes local. \xc8\x98ase dintre ele sunt situri arheologice: a\xc8\x99ezarea din perioada Lat\xc3\xa8ne descoperit\xc4\x83 \xc3\xaen strada Mihai Bravu nr. 102; necropola de \xc3\xaenhuma\xc8\x9bie din secolele al IV-lea\xe2\x80\x93al V-lea din strada \xc8\x9aepe\xc8\x99 Vod\xc4\x83; a\xc8\x99ezarea din secolul al IV-lea e.n. descoperit\xc4\x83 \xe2\x80\x9ela Vinalcool\xe2\x80\x9d; situl de la \xe2\x80\x9eCasa de Cultur\xc4\x83\xe2\x80\x9d unde s-au g\xc4\x83sit a\xc8\x99ez\xc4\x83ri din Epoca Bronzului \xc8\x99i din secolele al IV-lea\xe2\x80\x93al V-lea e.n.; situl de la podul peste Toh\xc4\x83neanca \xc8\x99i peste r\xc3\xa2ul I\xc8\x99t\xc4\x83u, cu a\xc8\x99ez\xc4\x83ri din neolitic \xc8\x99i din secolele al IX-lea\xe2\x80\x93al X-lea; \xc8\x99i situl de la Fefelei, aflat \xe2\x80\x9ela crucile de la podul de ciment\xe2\x80\x9d, unde s-au g\xc4\x83sit urme de a\xc8\x99ez\xc4\x83ri din Epoca Bronzului, secolele al IV-lea\xe2\x80\x93al V-lea e.n. \xc8\x99i secolele al IX-lea\xe2\x80\x93al X-lea._NEWLINE_Celelalte dou\xc4\x83 sunt clasificate ca monumente memoriale sau funerare: o cruce de pomenire din piatr\xc4\x83 (1822\xe2\x80\x931828) aflat\xc4\x83 l\xc3\xa2ng\xc4\x83 podul peste Budureasca; \xc8\x99i Crucea R\xc4\x83boajelor (1867).\n_START_SECTION_\nEconomie\n_START_PARAGRAPH_\nLa Mizil func\xc8\x9bioneaz\xc4\x83 fabrici de poliuretan, mobil\xc4\x83, saltele, armament, produse alimentare. Ora\xc8\x99ul este \xc8\x99i un centru viticol \xc8\x99i de vinifica\xc8\x9bie._NEWLINE_\xc3\x8en prezent, \xc3\xaen Mizil predomin\xc4\x83 comer\xc8\x9bul, industria de construc\xc8\x9bii \xc8\x99i industria prelucr\xc4\x83toare. Dup\xc4\x83 masivele restructur\xc4\x83ri economice ale anilor 1990, dup\xc4\x83 dep\xc4\x83\xc8\x99irea etapei de zon\xc4\x83 defavorizat\xc4\x83, ast\xc4\x83zi \xc3\xaen Mizil situa\xc8\x9bia economic\xc4\x83 \xc8\x99i social\xc4\x83 p\xc4\x83streaz\xc4\x83 din problemele ultimului deceniu dar demonstreaz\xc4\x83 \xc8\x99i semne clare de redresare \xc8\x99i cre\xc8\x99tere._NEWLINE_Prin pozi\xc8\x9bionarea sa extrem de avantajoas\xc4\x83 ora\xc8\x99ul poate dezvolta un turism de tranzit. De altfel, \xc3\xaen vecin\xc4\x83tatea ora\xc8\x99ului Mizil se afl\xc4\x83 o zon\xc4\x83 considerat\xc4\x83 rezerva\xc8\x9bie hidrologica cu izvoare minerale \xe2\x80\x94 B\xc4\x83ile Boboci.\n_START_SECTION_\nCultura\n_START_PARAGRAPH_\n\xc8\x98coala, \xc3\xaen Mizil, a fost construit\xc4\x83 \xc3\xaen 1855, de c\xc4\x83tre boierul Ion Carnaciunescu, dar carte a \xc3\xaenceput s\xc4\x83 se \xc3\xaenve\xc8\x9be de prin 1838. \xc3\x8en urma st\xc4\x83ruin\xc8\x9belor lui Leonida Condescu, prin 1902, lua fiin\xc8\x9b\xc4\x83 \xc3\xaen Mizil \xc8\x99i o \xc8\x98coal\xc4\x83 elementar\xc4\x83 de meserii, iar mai t\xc3\xa2rziu \xc8\x99i un liceu._NEWLINE_\xc3\x8en Mizil func\xc8\x9bioneaz\xc4\x83 3 gr\xc4\x83dini\xc8\x9be, 3 \xc8\x99coli \xc8\x99i dou\xc4\x83 licee. Cele mai apropiate centre universitare sunt Ploie\xc8\x99ti \xc8\x99i Bucure\xc8\x99ti.\n_START_SECTION_\nSport\n_START_PARAGRAPH_\n\xc3\x8en 1964 la Mizil activa echipa de fotbal Rapid Mizil la nivelul diviziei C. La sf\xc3\xa2r\xc8\x99itul anilor 1980 \xc8\x99i \xc3\xaenceputul anilor 90 echipa de fotbal Steaua Mizil ocupa locuri frunta\xc8\x99e \xc3\xaen divizia B. Dup\xc4\x83 c\xc3\xa2\xc8\x9biva ani de divizie jude\xc8\x9bean\xc4\x83 \xc3\xaen 2006 echipa s-a desfiin\xc8\x9bat. In turul ligii a-III-a din sezonul competi\xc8\x9bional 2011/2012 pe Stadionul Tineretului din ora\xc8\x99ul Mizil a evoluat echipa de fotbal Prahova Tom\xc8\x99ani, mutat\xc4\x83 ulterior la Moreni.'